## Mazón enaltix la “cultura de l’esforç i el treball en equip” del Servigroup Peñíscola FS, “un referent” que “ha fet feliç tot un poble”

*** Rep l’equip castellonenc després de proclamar-se campió de la Copa d’Espanya de futbol sala per primera vegada en els seus 25 anys d’història**

**València.**

El president de la Generalitat, Carlos Mazón, ha rebut el Servigroup Peñíscola FS després de proclamar-se campió de la Copa d’Espanya de futbol sala per primera vegada en els seus 25 anys d’història.

Mazón ha destacat “l’esforç, el treball en equip i la trajectòria” que està duent a terme el club castellonenc que, a més de consagrar-se com a campió d’Espanya, ocupa el segon lloc en la lliga i es troba a un partit de la final de la Copa del Rei. En este sentit, ha mostrat el seu desig que l’equip torne pròximament al Palau amb un nou títol.

El cap de l’executiu ha rebut la plantilla i la directiva del club, als quals ha felicitat pel seu històric triomf i “per ser tot un referent per a xiquets i xiquetes” que veuen en estos esportistes valors com “l’esforç, el sacrifici, el treball en grup, aprendre a guanyar, a perdre i a alçar-se”. A més, ha afegit, “heu fet feliç un poble que treballa en este esport des de fa temps”.

Durant la recepció a l’equip castellonenc, en la qual ha estat present també l’alcalde de Peníscola, Andrés Martínez, els integrants del Servigroup han entregat al president una camiseta amb el seu nom i el número 25, en record al quart de segle que complix enguany l’entitat.

Fecha: 07/04/2025